Svend Erik Hovmand (V), 2006-01-24:
Jeg synes, det er glædeligt, at vi får debatten.
Jeg er sikker på, at vi får flere af dem her i Folketinget.
Det er i øvrigt helt op til os selv, hvad vi ønsker at diskutere her.
Globalisering er ikke noget, vi kan vælge til eller fra.
Det er et vilkår, som både borgere og virksomheder må forholde sig til.
Det skyldes især den teknologiske udvikling, hurtig og billig transport, kommunikation over store afstande på tværs af kloden samt åbning af markederne i Østeuropa og Asien.
Den udvikling, som både WTO, EU og Danmark har bidraget til, har betydet, at der er opstået nye markedsmuligheder og nye muligheder for at styrke konkurrenceevnen til gavn for forbrugerne gennem samarbejde med videninstitutioner og underleverandører i andre lande.
Globaliseringens muligheder skaber også nye job.
I Danmark er beskæftigelsen vokset med 150.000 job over de sidste 10 år, og undersøgelser viser, at virksomheder, der har succes og udvider beskæftigelsen uden for Danmark, også har succes med at bevare eller øge beskæftigelsen inden for Danmarks grænser.
Der udflyttes stadig væk kun arbejdspladser fra Danmark i et forholdsvis beskedent omfang, nemlig i størrelsesordenen 5.000 job brutto.
Til sammenligning oprettes og nedlægges der hvert år totalt set 250.000 job i Danmark.
Samtidig sker der også indflytning af arbejdspladser, når udenlandske virksomheder investerer i Danmark.
Det er alt sammen en naturlig udvikling.
I en åben verden bevæger virksomhederne sig hen, hvor det er bedst at etablere sig, og hvor der er dygtige medarbejdere.
Der skal nye ideer til, for at Danmark kan blive frontløber.
Nye ideer er den første forudsætning for at kunne skabe vækst og arbejdspladser.
Derfor må vi satse stærkere på forskning og udvikling.
Vi har et godt grundlag.
Vores folkeskole, gymnasium, erhvervsskoler, universiteter, ja, hele vores uddannelsessystem har mange kvaliteter, som vi skal værne om.
Men der er også meget, vi kan gøre bedre.
Vi skal have en bedre folkeskole, en skole, der ruster børnene til fremtidens Danmark i en global verden.
Derfor har regeringen lagt op til at give det faglige niveau i folkeskolen et gevaldigt løft.
Efter folkeskolen skal alle unge have yderligere uddannelse.
For et par generationer siden var det for mange danskere nok med en folkeskoleuddannelse, men den går altså ikke længere.
Alle må uddanne sig enten bogligt eller praktisk, nogle begge dele.
Vi skal ruste os til et mere omskifteligt arbejdsmarked, og arbejdsgiverne skal også leve op til deres ansvar ved at sørge for de nødvendige lære- og praktikpladser.
Vi skal have flere til at tage en videregående uddannelse, og vi skal uddanne til beskæftigelse, ikke til ledighed.
Uddannelserne skal tilpasses arbejdsmarkedets behov.
Men det er ikke en blankocheck, for vi skal have kvalitet for pengene.
Vi skal opbygge forskningsmiljøer i verdensklasse, og vi skal forske i de ting, som samfundet har brug for.
Forskning i naturvidenskab og teknik er blevet nedprioriteret igennem de sidste år, og det skal der rettes op på.
Så skal der gøres meget mere for videnspredningen i Danmark, altså at få resultaterne ud også til yderområderne, hvor erhvervslivet i særlig grad har brug for vækst.
Kvaliteten skal sikres ved at øge konkurrencen om midlerne.
De, der er bedst til at opfylde forudsætningerne, får også midlerne.
Endelig skal vi have flere iværksættere, som kan skabe baggrund for den nødvendige vækst og fornyelse.
Det er faktisk en holdningsproces, vi her taler om.
Der bør i virkeligheden ikke være en afgangsklasse i vores uddannelsessystem, som ikke har haft et tilbud om undervisning i, hvordan man starter egen virksomhed.
Det er alt sammen ambitiøse mål, men jeg tror, at vi kan nå dem, og der er ingen tvivl om, at nedsættelsen af Globaliseringsrådet er et godt bidrag hertil.
Jeg synes faktisk, at der er grund til at rose regeringen,
for det første fordi den tager udgangspunkt i hensynet til, hvordan det danske samfund klarer sig i fremtidens globaliseringsudvikling, og for det andet fordi regeringen på et meget tidligt tidspunkt tog initiativet til at nedsætte Globaliseringsrådet med den åbenhed, som det er præget af.
Jeg skal derfor sige, at vi fra Venstres side tilslutter os den linje, der er lagt, og glæder os over, at vi sideløbende, også internationalt, har bragt dette på banen.
Til slut skal jeg på vegne af Venstre, De Konservative og Dansk Folkeparti fremsætte følgende: Forslag til vedtagelse »Globaliseringen rummer store udfordringer og muligheder for det danske samfund.
For at ruste Danmark til globaliseringen opfordrer Folketinget regeringen til at udarbejde en offensiv strategi, som bl.a. sigter på – at forbedre det danske samfunds evne til at skabe nye job gennem en god konkurrenceevne for danske virksomheder, en stærk iværksætterkultur samt innovation i så vel den private som den offentlige sektor, – at skabe bedre muligheder for opkvalificering til nye job, – at højne det faglige niveau i folkeskolen, – at sikre alle unge en ungdomsuddannelse, – at øge antallet af unge, der får en videregående uddannelse, – at styrke forskning og udvikling.
Strategien skal forstærke Danmarks konkurrencekraft og sammenhængskraft.
Folketinget understreger det mål, at Danmark fortsat skal være blandt de rigeste lande i verden og samtidig et helt og trygt samfund uden store økonomiske og sociale skel.«